Bartók Imre 

Paul Celan 

Gérard de Nerval állítólag azt mondta, hogy versei „elveszítik varázserejüket, amint az ember megmagyarázta őket – amennyiben ez egyáltalán lehetséges.” Bár Celan maga így nem kommentálta saját költészetét, talán nem helytelen azt mondanunk: versei varázsereje annál nagyobb, minél inkább képesek vagyunk megmagyarázni őket – amennyiben ez egyáltalán lehetséges. 

A feladat nehéz, ám valamit mindig meg lehet, és meg is kell érteni/magyarázni, még akkor is, ha tekintettel vagyunk arra, amit Claude Lanzmann a Celan számára is meghatározó összefüggésben a megértés obszcenitásának nevezett. Előadásomban egyetlen versről igyekszem pár szót mondani, amelynek kapcsán két másik problémára is kitérek: az egyik az idézet, a másik pedig a sokat emlegetett homályosság.

Besze Flóra

A sürgető felfogás. Fritz Kaufmann az esztétikai képtudatról

Fritz Kaufmann disszertációja (A kép-mű mint esztétikai fenomén, 1924) Edmund Husserlt követve, mégis eredeti felvetésekkel vállalkozik a képzőművészeti alkotás és felfogása elemzésére. A szemlélő számára a csak a megjelenése hogyanjában érdekes megjelenő kaufmanni kifejtését hívjuk segítségül, amikor röviden felvázoljuk a Husserlnél háttérbe szorított esztétikai felfogás és a műalkotás a fenomenológiai analízis során felmutatható sajátosságait. Érdemesnek találjuk röviden tisztázni a képtudat husserli fogalmát. Az előadás a husserli és a kaufmanni képtudat-elemzések közös pontjaira fókuszálva többek közt arra a kérdésre keresi a választ, hogy e tudat a-thetikus jellege hogyan modifikálja a szigorú tudat–tárgy korrelációt?

Csanádi-Bognár Szilvia

Testek fényben és sötétben
Descartes vak-hasonlatának 18. századi recepciója 

A 17-18. század során a tér fogalmi változása szoros összefüggést mutat a testfelfogás változásával, az emberi testről alkotott fogalom alakulásával. Descartes elgondolásával szemben, amely a testet és a lelket határozottan elkülönítette egymástól, és az én számára csupán a lelket tartotta meg, a 18. század francia filozófiája nem csak a személyiség meghatározásába vonta be a testet, hanem a megismerés folyamatában is jelentős szerepet tulajdonított neki. A tér ideájának kialakulását Condillac a testi tapasztalattól elválaszthatatlanként írja le, és ehhez Descartes írásaiból veszi át a szem működésének magyarázatához adott vak példáját, de hasonlóan tesz Berkeley és Diderot is. Úgy tűnik, hogy bár Descartes-nál a testi megismerés teljesen háttérbe szorul a lélek cselekvéseivel szemben, a Dioptrique-ban a tapintás érzéke, mint valami rendszerhiba, mégis előtérbe kerül, és erőteljesen munkál a 18. századi gondolkodásban. Tézisem, amelyet egyelőre problémaként vetek fel, hogy a barokk művészet közismert térproblémái és a barokk művészet által nyújtott tértapasztalat elválaszthatatlanok annak a testkép-változásnak és episztemológiai közjátéknak a létrejöttétől, amely a szenzualistáknál jelentkezik, valamint attól a kísérletező szemléletmódtól, amely a tapasztalat kalandjába bocsátja a testet. 

Dobossy Kató
Folyó-motívum a Párhuzamos történetekben 

Előadásomban Nádas Péter Párhuzamos történetek című regényének motívumait vizsgálom, a mű szerkezetében betöltött szerepén keresztül. A regény ábrázolási módszerének egyik legfontosabb eszköze, a párhuzamos eseményszálak ismétlődő elemek segítségével történő összekapcsolása, amely által a motívumok gazdag rendszere bomlik ki. Ennek bemutatásához a folyó példáját emeltem ki, amely szinte az összes idői és téri síkon megjelenik, változó jelentésben. A folyó-motívum részletes elemzésén keresztül vizsgálom a mű egyben láthatóságának, valamint a képek és szimbólumok működésének kérdését a regényben.

Ignácz Ádám 

Egy szimbolista kiáltvány – Az eksztázis költeménye 

Alexander Szkrjabin op. 54-es Poéme de l’Extase című alkotását a szerző legismertebb és legkedveltebb szimfonikus alkotásaként tartják számon. Jóval kevésbé ismert azonban a zeneművel egy időben megjelenő, azonos című költemény, amelyet ugyancsak a komponista jegyez. Előadásomban a költemény keletkezéstörténetével és értelmezési lehetőségeivel kívánok foglalkozni.
Kiss Viktória 

„Keine Schönheit ohne Gefahr” 

(No beauty without danger) 
 

     Előadásomban az indusztriális zene egyik legjelentősebb előadóját, az Einstürzende Neubauten nevű zenekart szeretném bemutatni, néhány, esztétikai szempontból érdekes, az életmű szempontjából pedig meghatározó kifejezés mentén vezetve végig az elemzést.

Igyekszem megmutatni, hogy a „Hallgasd fájdalommal” és az „Architektúra elleni stratégiák” olyan jelszavak, melyektől a zenei forma destrukciója és a befogadói pozíció megrendítése során eljutunk a „Keine Schönheit ohne Gefahr”-ig, az ipari zajból összeálló harmóniáig, a „hangzó hulladékból” és a zenei töredékekből megszülető szép formáig.

A dalszövegek elemzése során egyetlen témakörre szeretnék kitérni: az ember, és saját világához való viszonya a görög és a keresztény mitológia alakjainak átértelmezésén keresztül mutatkozik meg; elmagányosodott mitikus szörnyek képében, és alkalmanként a német népdalok brutalitásán keresztül (lásd: Ein Stuhl in der Hölle).

Lovass Dóra

A horror
A képzőművészeti műalkotásokban megjelenő horror fogalomköre, szemben a rémhistóriák, a vámpírregények, a horrorfilmek és más, történetmesélésen alapuló műfaj által teremtett borzongató effektus leírásával, elméleti szinten meglehetősen hiányosan kidolgozott. Ennek okát a műfaj sajátosságaiban látjuk, mivel a képzőművészeti jelenségekhez leggyakrabban a hagyományos művészettörténet leíró módszereivel és kérdésfelvetéseivel közelítünk, ezért nagyon sok olyan izgalmas esztétikai probléma kidolgozatlan marad, amely megérdemelné alaposabb vizsgálatot. Nincs egy olyan kialakult esztétikai fogalomnyelv és szempontrendszer, amely felől a groteszk, a szörnyű és a horror tartományai egységesen vizsgálhatók lennének. Vagyis sokszor egyedi, elszigetelt jelenségekként kezeljük a fantázia működésének divergens módjait és abba a hibába esünk, hogy pusztán egy-egy alkotó életművének elemzésével próbálunk a tárgykörhöz közelebb jutni. Az előadásomban a horror paradoxonát (Noel Caroll) járom körbe a pszihoanalitikai elemzési stratégiáktól indulva az irónia Paul de Man -i elméletének felhasználásával és Foucault néhány idevágó gondolatával kiegészítve. A főbb problémákat az egykor jó barátságban lévő Paul Klee és Alfred Kubin néhány művével illusztrálom.

 

Marsó Paula

Önarckép-elméletek 

Az önarckép-elmélet a művészet önértelmezésére kérdezett rá, s ezért lehetett stratégiai fontosságú pont a Lessinggel záruló paragon-vitában. Minden, ami a portréban a modell hasonlóságán alapul, hosszútávon elveszett számunkra, mondja Diderot. A portréfestés paradoxona, hogy tárgya egy tárgyiasíthatatlan fenomén, az emberi arc. Rousseau Az arcképem szövegében éppen erre utal, amikor az arc analógiáját állítja párhuzamba az írással. A portréfestészet „mágikus volta” Reynolds szerint nem az igazmondás képessége, hanem az „a költői tekintet”, mellyel a festő képes modelljére tekinteni. 

Mestyán Ádám 

Nietzsche és az antik test 

Előadásomban a disszertációm negyedik fejezetében felvetődött problémákról fogok beszélni. Ez a fejezet a német antikvitás és esztétika a testre irányuló aspektusait elemzi – az ideális test létrehozását célzó gyakorlatok és az antik görögség felfogásának összefüggését igyekszem egy kultúrtörténeti kontextusban elemezni. A rövid problémafelvetés Nietzsche olvasásán alapul (A tragédia eredete és az Így szólt Zarathusztra), elsősorban a táncra és a testre vonatkozó megjegyzései érdekelnek, melyek a századelőn születő modern tánc egyik legfontosabb inspirációs forrásának tűnnek. Nietzsche egyes szakaszai talán a tánc és a tudás között bensőséges kapcsolatot állapítanak meg és e feltevés hatástörténete az érdekes egy 19. századi alternatív testelbeszélés számára, mely a test vallásos felfogásában látja a „jelentő” test fogalma művészi megőrzésének garanciáját. 

Nádori Eszter
A kert színháza 

A szabad terek szcenikus voltához 
 

Az előadás tárgyát képező vizsgálat a huszadik század – elsősorban a totális diktatúrák – városi szabadtér-építészet történetének feltárását célzó kutatás egyik kiindulópontja.

Korábbi munkáimban kimutattam, hogy a totalitárius rendszerek városépítészete a zöldterületek alakításában az európai kerttörténet nagy geometrikus korszakainak hagyományaihoz nyúlt vissza. A geometrikus, hierarchikus, a barokk kertekre emlékeztető formai sajátosságok huszadik századi megjelenésének művészetelméleti magyarázatához, a kert kultúrában betöltött szerepének mélyebb megismerése, a kerttörténet új szempontú megközelítése, a kert kulturális közegeként történő elemzése vezet el.

A fasiszta, a nemzetiszocialista és a kommunista diktatúra reprezentációjának fontos eleme volt a dramaturgia. A hitleri Németországban a pártkongresszusok, felvonulások ceremóniája úgyszólván színpadi díszletek között zajlott. „A nemzetiszocializmus leginkább egy lenyűgöző ünnepi játékra emlékeztetett.”1 A Hitler által szorgalmazott „lelki szituáció a hétköznapiságon felülemelkedő, rendkívüli izgalmi állapot”2 volt, állandó célja volt ennek az egyedülálló érzésnek a fenntartása, fokozása. A városi szabad terek színpaddá váltak számára.

Az újkori európai színház történetében számtalan előképet találhatunk a szabad terek színhelyként történő használatára. A győzelmi felvonulások (trionfok) helyszíne az utca volt, a főúri udvarokban az ünnepségeket, a színi-, opera- és balettelőadásokat gyakran a kertek, parkok erre a célra kialakított egységeiben rendezték meg. Közös a reneszánsz, a barokk és még a tájképi kertek színházai, valamint a totalitárius diktatúrák színjátékai között a hatások folyamatos pszichológiai fokozása, az állandó mozgás, változás, erősítés.

Néhány példán keresztül vázolom a kerti színjáték – mint a főúri reprezentáció eleme –fejlődésének történetét. A rövid bemutatásokban azokra a dramaturgiai, szcenikai és térképzési elemekre koncentrálok, amelyek a huszadik század szabadtér-építészetére hatással lehettek 
Pfisztner Gábor
Gilles Deleuze megjegyzései Heidegger „differencia filozófiájához” 

Gilles Deleuze az 1968-ban megjelent Différence et Répétition című könyvének első fejezetében, amely a Differencia magában címet kapta, filozófiatörténeti kontextusban vizsgálja a differencia fogalmát. Platón dialektikus módszerének lényegét elemezve megjegyzik, hogy „…a Lét (amit Platón Ideának nevez), "megfelel" a probléma, illetve a kérdés mint olyan lényegének. Olyan, mintha lenne itt egy »nyílás«, egy »rés«, egy ontológiai »hajtás« [fold, plie], amely összekapcsolja a kérdést és a létet. Ebben az összefüggésben a lét maga a diferencia." (in: Deleuze, Gilles: Difference and Repetition, London, Continuum, 20044. 76. o.) Ezen a ponton utal Heidegger lét-filozófiájára. Úgy gondolja, hogy a Heidegger-szövegek (Lét és idő, Mi a metafizika) "félreértelmezésének" oka, hogy a Heidegger által használt nem (tagadás) nem a a létben lévő tagadásra, hanem a létre mint diferenciára, „…nem a tagadásra, hanem a kérdezésre utal." (ibid. 77. o.) Az előadásban arra szeretnék kitérni, miként jelenik meg a Deleuze által hivatkozott helyeken valamint későbbi szövegekben Heideggernél a különbség, valamint utalni szeretnék azokra az eltérésekre, amelyek jellemzik az identitás és különbség fogalmának viszonyát Dleuze-nél, illetve Heideggernél. 
 

Pintér Judit Nóra 

Nosztalgia, szentimentalizmus, utópia
Hogyan emlékezünk a múltunkra? Szeretnénk-e visszahozni? Hogyan manifesztálódhat a vágyunk, hogy újra életre keltsünk valami elmúltat: eszményként a múltban, hiányként a jelenben, utópiaként a jövőben? Vagy ezek az idők, emlékek és vágyak keresztül-kasul átszövik egymást? Van-e különbség aközött, ahogyan a múltunkról és ahogyan a jövőnkről fantáziálunk? Mi határozza meg eszményeinket, amelyeket a múltban vagy a jelenben képzelünk el – a jelen, a múlt vagy a jövő? Miért van szükségünk egyáltalán utópiákra, és miért vagyunk képesek nosztalgiát érezni olyan dolgok iránt is, amelyek nem voltak kellemesek számunkra, sőt, talán meg sem történtek? És ezek a sóvárgások egy a múltba vagy a jövőbe vetített idill iránt hogyan képesek minket olyannyira elégikussá vagy akár melankolikussá tenni, hogy a jelenük helyett a múlt vagy a jövő tölti ki napjainkat? És hogyan ihletnek ezek a viszonyulások műalkotásokat, esztétikát vagy akár történelmet?

Reményi Édua

Mi fán terem a homo aesthetoeconomicus?  
 
Bár talán helyesebb lenne úgy kérdezni: „miféle fáról mászott le?”. A "fétis" szó (egyik) hivatalos meghatározása a következő: „a test valamely része, illetve a vele érintkező tárgy (pl. kesztyű, harisnya stb.), amely kóros hajlamú személyek nemi gerjedelmét előidézi vagy fokozza”. Regenia Gagnier egyenesen az ember kielégíthetetlen vágyairól írt 2000-ben (The Insatiability of Human Wants), Gernot Böhme 2001-ben megjelent Aisthetik című könyve és az azután keletkezett cikkei szerint kvázi-kultikus szerepet töltenek be az esztétikus csomagolásba bújtatott technikai újítások. A fogyasztói társadalom új értéke Böhme szerint a „színpadi” érték (Inszenierungswert), ami, egy lapon emlegetve az áru-fétissel, mindenkiben felidézheti Marx szellemét. E kísértettel nem Európát, hanem azt az erdőt kívánom bejárni, amelyet nem látott meg Böhme Veblentől és Haugtól, és amelyben az ízlés embere ott kuporgott még a fán egy körülötte egyre terebélyesedő irtás közepén: a 19. századi Anglia bontakozó ipari és piaci társadalmában.

Somhegyi Zoltán 

Ember a tájban
      Előadásomban folytatnám a múltkor megkezdett témát, a német romantikus tájkép néhány jellegzetességének vizsgálatát. Alapvetően a „kint” és „bent” problémáját kívánom vizsgálni az alkotó szempontjából. Külön kitérek azokra a 18-19. század fordulójától megsokasodó képekre, jórészt grafikákra, ahol magát az alkotót avagy „egy” alkotót látunk a tájban. A számomra leginkább érdekes kérdés ezzel a képtípussal kapcsolatban, hogy véletlenül jelent-e meg éppen a romantika idején, vagy pedig feltűnése összefüggésbe hozható-e a kor egyes jellemzőivel? Azaz: mit keres az ember a tájban?

Szabó Anita 

A látás poétikája

„Azt hiszem, a türelemről van szó. (...) Én tulajdonkeppen soha nem  akarok regényt írni, nem akarok én írni semmit. Csak a figyelmem egyszeriben ráirányul egy tárgyra, s ott ragad. A szó szoros értelmében a foglyául ejt. És én akkor nem akarom a figyelmem elvonásával hirtelen megmondani, mi az a tárgy. Hagyom, hogy a figyelmem ott maradjon. S türelmesen várok. Várok, amíg csak meg nem jelenik valami hirtelen fény, amely bevilágítja ezt a tárgyat. És nem nekem kell mondanom róla valamit. A dolgom annyi, hogy hagyom, hogy megjelenjen, formát öltsön, aztán lejárjon, elpárologjon. Magát a stílust is ez a türelem határozza meg. Mert a stílus tulajdonképpen a helyesen megválasztott sebesség. (...) Az a sebesség, amelyről beszélek, nem az ember sebessége. Nem azé az akaraté, amelynek az ember megpróbálja alávetni a világot. Az emberi akarat értelmében az én könyveimben valójában nem történik semmi, ami ott történik, az van.” (Krasznahorkai László) 

Az idézet talán közelebb visz Krasznahorkai László — Hanitzky Ágnes — Tarr Béla  Sátántangó című filmjének egy igen fontos mozzanatához, melyet konferencia-dolgozatomban megvilágítani igyekszem, mely ugyanakkor pontos leírása annak az intenciónak, amit, szerencsés esetben, egy értelmezés is sajátjának kell, hogy tekintsen. A filmes kifejezőeszközök (lassú kameramozgás, belső montázsok, hosszú beállításos technika, átélezés) sajátos használatának következményeit, a kép-térnek a nézői percepcióra gyakorolt hatását illetve a film adaptáció mivoltából adódó, bár jelen esetben ettől függetlenül is működő fikció létrejöttének tétjét próbálom körüljárni.  

The Poetics of the  SEEING

„I think it is all about the patience. (...) As a matter of fact I never intend to write any novels, I don’t want to write anything at all. It’s only that a subject matter grabs my attention and wouldn’t let it go. It captures me, in the strict sense of the word. And then I don’t want by distracting my attention to immediately say, what the subject is. I let my attention dwell on it. I wait patiently. I wait for some sudden light to illuminate this object. And then it’s not me who has to say something about it. My job is just to let it appear, take shape then run down and scamper away. Style itself is determined by this patience. Since style is nothing else, but the correctly chosen pace. (...) The pace I’m talking about is not the pace of a human being. It is not of that will, with which we try to conquer the world. With regards to human will in fact there is nothing happening in my books, what’s happening is simply there.” (László Krasznahorkai.)

This quotation may bring us closer to a very important aspect of the film Sátántangó by László Krasznahorkai Ágnes Hanitzky and Béla Tarr, which I try to shed some light on in my work. At the same time this is an exact description of that intention, which an interpretation has to consider as of its own. In my essay I aim to take a closer look at the consequences of the usage of this charcteristic visual means of expression (slow camera movements, internal montages, extended shot technique, shifted foci), the effect the narrative’s spatial positioning has on spectatorial perception. I attempt to follow how the fiction comes into existence as a visual work of art.
Szathmáry István
„Ez Budapest, nem Chicago” 
 

Előadásomban szeretnék röviden kitérni néhány olyan számomra fontos szempontra, melyeket fontosnak tartok a különféle krimiszöveket „városképének”, és a krimikben megjelenő történetiség kérdéskörének vizsgálatához. Ehhez Budapest noir című kötetét hívom segítségül. A nemrég megjelent kötet az első hazai kemény kriminek tekinthető, helyszíne pedig a harmincas évek végének Budapestje. A műfajteremtő szándék mellett a regény egy vesztébe rohanó „bűnös város” korrajzát is igyekszik megrajzolni. 

Szigethy Gabriella

A mesterséges tér és idő létrehozása Balzac Adieu című novellájában 
 
Disszertációmban a 19. század első felében mutatkozó megváltozott vizuális stratégiák történelmi és emlékezetpolitikai  forrásait keresem ill. az ezekről beszélő szövegeket elemzem. 
A 18-19. század fordulójától a század közepéig tartó időszakban lezajló paradigmaváltással kapcsolatban az utóbbi időben megfogalmazott vélemények aláhúzzák ezeknek a stratégiáknak a megváltozását, de a  képtermés elemzésén túl egyrészt a képtermés elhelyezésének vizuális és szövegdokumentumait, másrészt a szó tágabb értelmében vett képtermésről való korabeli beszédet is elemezni kell.
     (Ezek a vélemények nem kis részben egy új típusú művészettörténet, mint kutatási terület paradigmatikus változásaihoz kötődnek.) 
     Ezeknek a dokumentumoknak ill. ennek a korabeli beszédnek a fordulatai önmagukban árulkodnak egy, többek között a kataklizmaszerű történelmi események következtében bekövetkezett, új igényről nevezetesen arról, hogy a kontinuus múlt valamiféleképpen lezárulván  újra hozzáférhetővé, újrajátszhatóvá és az emberiség (vagyis a Nyugat) számára a nosztalgia, a gyerekkor, a gondtalanság korszakának aurájától övezve vértelen és tét nélküli mesterséges térré és idővé váljon. Vagyis azt kell és lehet megvizsgálni, hogy a kommunikatív emlékezet milyen eszközöket vet be a közelmúlt eseményeinek feldolgozására. 
Az elmúlt két félév során ennek a vizsgálatnak a metodikai megalapozását igyekeztem végiggondolni és így jutottam el Balzac Adieu című novellájához. 
A most rendelkezésre álló idő alatt ennek a szövegnek egy lehetséges megközelítését szeretném adni: vajon hány nemzedéknek kell eltelnie ahhoz, hogy a múlt bizonyos eseményei már ne öljenek. A novellában megjelenő korszak körülményeire lefordítva: adatik-e elég idő a napoleoni háborúk nemzedéke számára, hogy az őt ért atrocitásokat igazán el tudja mondani és ha esetleg lesz, milyen csatornákon keresztül teheti ezt meg. Egyáltalán: lehetséges-e igazán. 

Visszaidézve egy korábbi gondolatmenetem következtetését: hogyan lehet, lehetséges-e egyáltalán megakadályozni azt, hogy a mitikus korszak emlékei, tárgyai kiszabaduljanak a palackból, leszálljanak a falról, a talapzatukról és bosszút álljanak azokon, akik cirkuszi mutatványt csináltak belőlük. És végül: ennek a bosszúhadjáratnak a dokumentumait vajon miért lehet megalapozott döntés a szépirodalom megnyilvánulásaiban keresni.
Trencsényi Katalin 

Excellence
Az üzleti világból a színház világába beszivárgó fogalom az „excellence” (kiválóság), ezzel együtt pedig a kiemelkedő minőség objektiválhatóságának, mérésének, netán biztosításának igénye.
Tegyük fel, hogy az „excellence” egy átütő alkotói vízió maradéktalan megvalósításával azonos. Azaz, akkor kiváló egy előadás, ha az adott elképzelés/cél koherens és meggyőző, és azt az adott társulat (az adott körülmények között) a lehető legjobban tudta megvalósítani. Tekintsünk el az elkészült produkció (output) külső megmérettetésétől (közönség, kritika, fesztiváldíjak, jegybevétel stb.), és vizsgáljuk kizárólag a próbatermi munkát, amely a fenti kvalitást elérő produktum létrehozását tűzte ki célul. – „Management nyelven szólva” akkor a próbákon dolgozó dramaturg egyfajta „esztétikai minőségbiztosító” szerepét tölti be.
Előadásomban azt a kérdést szeretném vizsgálni az első pillantásra talán furcsa, „minőségbiztosítási” szempontrendszer segítségével, hogy a próbatermi dramaturg munkája valamelyest objektiválható-e. Azaz vannak-e olyan standard paraméterek, technikák és kérdések, amelyek segíthetik egy éppen alakuló színházi produkció jobbá tételét, avagy a dramaturg munkájához minden új produkció esetében fel kell találni a „dramaturgiai spanyolviaszt”.
